Jobbik

Politisk plattform

Jobbik har en åpen ultranasjonalistisk profil, med skarp brodd mot Ungarns 700 000 sigøynere og 100 000 jøder. Partiet ønsker å fremstå som et antielitistisk parti, som verdiorientert, nasjonalt parti som er villig til å bruke radikale metoder som å samle hele nasjonen. Partiet fremhever at de står for antiglobalisme, EU- og NATO-motstand, nasjonalkonservatisme, radikal nasjonalisme, politisk radikalisme og nasjonal selvråderett. Partiet er skeptisk til utenlandske investeringer og eierskap i landet.
Partiet anerkjenner ikke oppdelingen av det tidligere Kongedømmet Ungarn og de grensene for landet som ble trukket opp ved Trianon-traktaten i 1920, som en konsekvens av første verdenskrig. Partiet ønsker å opprette et Stor-Ungarn som inkluderer de ungarske minoritetene i nabolandene. Gábor Vona betrakter seg som etterkommer av Attila, og mener det er en løgn at ungarerne er en del av den finsk-ugriske folkestammen.
Jobbik taler for en ungarsk panturanisme, altså en allianse med østlige folkeslag som i likhet med ungarerne hevdes å tilhøre hunerkongen Attilas til sammen 200 millioner etterkommerne. Den ungarske panturanismen stammer fra 1800-tallet, men fikk i mellomkrigstiden et oppsving som en reaksjon på Ungarns tap av landområder ved Versaillestraktaten. Siden da har det vært betydelige ungarske minoriteter i blant andre Slovakia og Romania. Som mulige alliansepartnere har Bulgaria og Tyrkia blitt nevnt. 
Jobbik hyller den tidligere krigsforbryterdømte kroaten Ante Gotovina (han ble frikjent av ankedomstolen i 2012) som en helt, «hvis patriotisme er et eksempel for oss alle».

Antimodernisme og islamvennlighet

Partilederen Vona regner seg som tradisjonalist. Han har skrevet at utviklingen etter middelalderen – renessansen, reformasjonen og senere opplysningstiden, den industrielle revolusjon og den etterfølgende moderniteten – har «formørket alt». Europas skjebne ble beseglet med Østerrike-Ungarns og Tysklands nederlag i første verdenskrig, og også Asias stormakter er i ferd med å forfalle under presset fra globaliseringen og nyliberalismen.
I motsetning til de moderne høyreekstremistene og de fleste høyrepopulister regner ikke Jobbik muslimer som en fiende. Partilederen Vona regner seg som katolikk, men like fullt fremstår den islamske verden for ham som et siste håp.
Sympatien for islam har også vist seg i praksis. Jobbik var det eneste parti som deltok i seremonien da en ungarsk oversettelse av Koranen ble publisert i januar 2011, og det støttet Aserbajdsjan i krigen mot det kristne Armenia. Ungarske vennskapsforbund med Aserbajdsjan, Tyrkia, Kasakhstan og andre «tyrkiske» stater domineres likeledes av Jobbiks parlamentarikere. Vennskapet med disse landene skyldes ikke bare islam-sympati, men også at Jobbik vil samarbeide østover (turanismen) og at ungarerne hevdes å være det eneste folk i Europa med asiatisk opphav.

Forhold til nazismen

Jobbik har blitt beskrevet som nynazistisk eller nyfascistisk, men sier selv at beskyldninger om nazisme, fascisme, rasisme og antisemittisme er løgner fra «liberale massemedier og den politiske elite». Medlemmer fra Jobbik og Den ungarske garde skal ha deltatt i en nynazistisk demonstrasjon utenfor den tyske ambassaden i Budapest, men ifølge Jobbik selv var det snakk om en utbrytergruppe. Den 20. april 2011 skal Jobbik-medlemmer ha feiret Adolf Hitlers 112-årsdag. 
I anledning noen planlagte arrangementer i 2009, da nynazister ønsket å markere årsdagen for Rudolf Hess' død 15. august, nektet Gabor Vona i et intervju å besvare et spørsmål om han oppmuntret sine tilhengere til å delta i arrangementer som benektet Holocaust. Vona svarte «Hvis du er så interessert i jødiske forhold, foreslår jeg at du flytter til Israel.»

«Fascist mot fascist»

Jobbiks forhold til islam og fiendtlighet overfor USA, Israel og sionismen er stikk i strid med det vi finner hos den moderne, islamofobiske fløyen innen høyreekstremismen. Jobbik ser da også terroristen Anders Behring Breivik som en pro-sionistisk høyreekstremist, og sier at partiet ikke har noe til felles med de anti-islamske, høyreekstreme partiene i Vest-Europa. Men bevegelsen er ikke alene blant høyreekstremistene om slike holdninger. Vi finner dem også blant «klassiske» nazister i for eksempel Vest-Europa, riktignok iallfall delvis på andre premisser (turanismen har neppe stor oppslutning utenom Ungarn). Islamofobene på ytterste høyre fløy har naturligvis oppdaget Jobbiks holdninger til islam. De motstridende holdningene til blant annet islam ligger bak uttrykket «fascist mot fascist» som er brukt blant forskere og andre som mener at både islamofobe og ikke-islamofobe (eller direkte islamvennlige) høyreekstremister er å regne som fascister.